Diari Oficial de la Generalitat Valenciana


Sumari del DOGV 7527, del 18-05-2015 (2015/4531)

DECRET 70/2015, de 15 de maig, del Consell, pel qual s'aprova l'oferta d'ocupació pública de 2015 per a personal d'institucions sanitàries dependents de la Conselleria de Sanitat.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   7527

Data del DOGV
:   18-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/4531


Data del document
:   15-05-2015

Organisme emissor
:   Conselleria de Sanitat

Tipus de document
:   Decret

Descriptors 

:   * concurs administratiu

DECRET 70/2015, de 15 de maig, del Consell, pel qual s'aprova l'oferta d'ocupació pública de 2015 per a personal d'institucions sanitàries dependents de la Conselleria de Sanitat. [2015/4531]  
La Llei 55/2003, de 16 de desembre, de l'Estatut Marc del Personal Estatutari dels Servicis de Salut, així com la Llei 7/2007, de 12 d'abril, de l'Estatut Bàsic de l'Empleat Públic, les dos de caràcter bàsic, establixen els criteris per a conformar l'oferta d'ocupació pública, que es concep com un instrument de planificació eficient de les necessitats de personal i, per això, com un sistema de racionalització dels processos selectius.  
Així, els articles 12 i 13 de l'Estatut Marc del Personal Estatutari dels Servicis de Salut establixen la necessitat de la planificació en la gestió dels recursos humans dels servicis de salut, orientada a un dimensionament, distribució, estabilitat, desenrotllament, formació i capacitació adequats, per a millorar la qualitat, l'eficàcia i l'eficiència dels servicis. En concret, l'article 12.2 de la llei determina que, en l'àmbit de cada servici de salut, i prèvia negociació en les meses corresponents, s'adoptaran les mesures necessàries per a la planificació eficient de les necessitats de personal i les situacions administratives derivades de la reassignació d'efectius, i per a la programació periòdica de les convocatòries de selecció, promoció interna i mobilitat.  
  
L'article 69.2 de la Llei 7/2007, de 12 d'abril, de l'Estatut Bàsic de l'Empleat Públic, arreplega l'oferta d'ocupació pública entre les mesures de possible inclusió en els plans d'ordenació mencionats. L'article 70 establix que les necessitats de recursos humans amb assignació pressupostària que hagen de proveir-se per mitjà de la incorporació de personal de nou ingrés seran objecte de l'oferta citada.  
En desplegament de les previsions normatives exposades, el Consell, mitjançant un Acord de 7 de juny de 2013, va aprovar el Pla d'Ordenació de Recursos Humans de les Institucions Sanitàries dependents de la Conselleria de Sanitat, com a instrument bàsic de planificació global que, després d'efectuar una anàlisi de la situació actual i una previsió de l'evolució de la dotació de recursos humans de la conselleria esmentada, especifica els objectius a aconseguir en matèria de personal i les mesures necessàries per a aconseguir-los. Entre els quals s'inclou l'ordenació adequada i eficient de la plantilla, i l'oferta d'ocupació és un dels mitjans a utilitzar per a aconseguir-la.  
  
En el mateix sentit, l'article 3 del Decret 7/2003, de 28 de gener, del Consell, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, definix i regula l'oferta d'ocupació pública d'este personal.  
  
Els articles 21 de la Llei 36/2014, de 26 de desembre, de Pressupostos Generals de l'Estat per a l'any 2015, i 32 de la Llei 8/2014, de 26 de desembre, de Pressupostos de la Generalitat per a l'exercici 2015, limiten la incorporació de nou personal a determinats sectors i administracions, entre els quals s'inclouen els que tenen competències sanitàries respecte de les places d'hospitals i centres de salut del sistema nacional de salut. Així mateix, determinen que s'aplicarà una taxa de reposició de fins a un màxim del cinquanta per cent, respectant, en tot cas, les limitacions pressupostàries del capítol I dels pressupostos de gasto corresponents, i establixen els criteris per al càlcul de la taxa, sense que computen dins del límit màxim de places que se'n deriva les que es convoquen per a ser proveïdes per mitjà de processos de promoció interna. Per tant, en les convocatòries derivades d'esta oferta d'ocupació pública no s'acumularan al torn lliure les places corresponents als processos de promoció interna que pogueren resultar desertes després de les proves selectives oportunes.   
  
Així, en esta oferta d'ocupació s'inclouen tant les places que han de proveir-se per personal de nou ingrés per mitjà del sistema d'accés lliure, com les que s'han de proveir per mitjà de processos selectius de promoció interna, per a facilitar d'esta manera el dret a la carrera professional del personal al servici de l'Administració Pública reconegut en l'article 40 de l'Estatut Marc.   
Igualment, ha de ressenyar-se que mentre la major part de les places oferides són de naturalesa estatutària, distribuïdes segons categories professionals, les de naturalesa funcionarial es distribuïxen segons els cossos i, si és el cas, de les escales que s'arrepleguen en l'annex lll de la Llei d'Ordenació i Gestió de la Funció Pública Valenciana.  
En esta oferta, i segons el que preveu el Decret 7/2003, de 28 de gener, del Consell, en relació amb l'article 59 de la Llei 7/2007, de 12 d'abril, es reserva un set per cent de les places oferides per a ser cobertes per persones amb discapacitat. Es consideren com a tals les incloses en els apartats 1 i 2 de l'article 4 del text refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre.  
  
Cal assenyalar que el Consell, per mitjà del Decret 203/2014, de 28 de novembre, va aprovar l'oferta d'ocupació per a 2014 de personal d'institucions sanitàries de la Conselleria de Sanitat, amb un total de 282 places oferides. Els processos selectius per a desplegar-la encara no han sigut convocats, i una vegada que haja sigut aprovada i publicada esta oferta d'ocupació, per economia de mitjans i procediments es preveu la possibilitat d'acumular en una única convocatòria les places corresponents a les mateixes categories o cossos de les dos ofertes d'ocupació.  
Finalment, i en compliment del que disposen els articles 79 i 80.2.d) de la Llei 55/2003, de 16 de desembre, de l'Estatut Marc del Personal Estatutari dels Servicis de Salut, esta oferta d'ocupació pública s'ha negociat en la Mesa Sectorial de Sanitat.  
Per tot això, en virtut del que preveu l'article 3 del Decret 7/2003, de 28 de gener, del Consell, pel qual es va aprovar el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat, a proposta del conseller de Sanitat i amb la deliberació prèvia del Consell, en la reunió del dia 15 de maig de 2015,   
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de 2015 per a personal d'institucions sanitàries dependents de la Conselleria de Sanitat, en els termes que establix este decret.  
  
Article 2. Contingut de l'oferta d'ocupació  
1. L'oferta d'ocupació pública aprovada per este decret està constituïda per places vacants i dotades econòmicament en els Pressupostos de la Generalitat per a este l'exercici.  
2. La distribució de les places es realitzarà segons el que establixen els annexos d'este decret. Així, del total d'esta oferta, d'un total de 934 llocs de treball, l'annex I n'arreplega 602 corresponents al torn lliure, i l'annex II inclou 332 places per a ser proveïdes per mitjà del sistema de promoció interna de personal estatutari fix i funcionari de carrera.  
  
  
Article 3. Convocatòries  
De conformitat amb l'article 21.5 de la Llei 36/2014, de 26 de desembre, de Pressupostos Generals de l'Estat per a l'any 2015, la Conselleria de Sanitat convocarà, en el termini improrrogable de tres anys des de la publicació d'este decret, els processos selectius corresponents a l'oferta d'ocupació pública que ara s'aprova.  
  
Article 4. Accés per a persones amb discapacitat  
D'acord amb el que preveu el Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servici d'institucions sanitàries de la Generalitat, en relació amb l'article 59 de la Llei 7/2007, de 12 d'abril, de l'Estatut Bàsic de l'Empleat Públic, es reservarà un 7 per cent de les places oferides per a ser cobertes per persones amb discapacitat. Es consideren com a tals les incloses en els apartats 1 i 2 de l'article 4 del text refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre, sempre que superen els processos selectius, acrediten la seua discapacitat i la compatibilitat amb l'exercici de les funcions, de manera que, progressivament, arriben a ser el 2 per cent dels efectius totals en esta Administració pública.  
  
  
DISPOSICIONS ADDICIONALS  
  
Primera. Referències genèriques  
Totes les referències a càrrecs, llocs o persones per als quals este decret utilitza la forma de masculí genèric han d'entendre's aplicables, indistintament, a dones i hòmens.  
  
Segona. Facultats d'aplicació i execució  
S'autoritza la persona titular de la conselleria competent en matèria de sanitat per a l'aplicació i execució d'este decret.  
  
Tercera. Acumulació d'ofertes  
Les places arreplegades en els annexos d'esta oferta d'ocupació es podran acumular a les arreplegades en l'oferta d'ocupació pública de 2014 per a personal d'institucions sanitàries dependents de la Conselleria de Sanitat, i es realitzarà la convocatòria d'una especialitat, categoria o cos de les dos Ofertes d'Ocupació de forma conjunta.  
  
  
DISPOSICIÓ FINAL  
  
Única. Eficàcia  
Este decret tindrà efectes des de l'endemà que es publique en el Diari Oficial de la Comunitat Valenciana.  
  
València, 15 de maig de 2015  
  
El president de la Generalitat,  
ALBERTO FABRA PART  
  
El conseller de Sanitat,  
MANUEL LLOMBART FUERTES  
  
  
  
  
  
ANNEX I  
Accés lliure  
  
Categories professionals/  
Cossos i escales Torn lliure  
general Reserva  
discapacitats Nombre  
de places  
F. E. anestesiologia i reanimació 14 2 16  
F. E. obstetrícia i ginecologia 14 2 16  
F. E. cirurgia ortopèdica i traumatologia 14 2 16  
F. E. radiodiagnòstic 14 2 16  
F .E. psiquiatria 14 2 16  
Metge de família E.A.P. 54 6 60  
Pediatre E.A.P. 35 5 40  
Odontòleg 10 1 11  
Metge de salut pública 15 2 17  
Veterinari de salut pública 15 2 17  
Enginyer d'aplicacions i sistemes 9 1 10  
Infermer/U 497 43 692  
Infermer/a de salut pública 10 1 11  
Auxiliar d'infermeria 50 6 56  
Auxiliar administratiu 50 6 56  
Zelador 50 6 56  
Subtotal 537 65 602  
  
  
  
ANNEX II  
Promoció interna  
  
Categories professionals / Cossos i escales Nombre  
de places  
F. E. Anestesiologia i reanimació 4  
F. E. Obstetrícia i ginecologia 4  
F. E. Cirurgia ortopèdica i traumatologia 4  
F. E. Radiodiagnòstic 4  
F. E. Psiquiatria 4  
Metge de família E.A.P. 15  
Pediatre E.A.P. 10  
Odontòleg 3  
Metge de salut pública 4  
Veterinari de salut pública 9  
Enginyer d'aplicacions i sistemes 5  
Tècnic funció administrativa 10  
Infermer/a 101  
Infermer/a de salut pública 5  
Administratiu 55  
Auxiliar d'infermeria 30  
Auxiliar administratiu 35  
Zelador 30  
Subtotal 332  
  
  
  
  
Places oferides de naturalesa estatutària  
  
Categories professionals Grup   
professional Total places  
F. E. anestesiologia i reanimació A1 20  
F. E. obstetrícia i ginecologia A1 20  
F. E. cirurgia ortopèdica i traumatologia A1 20  
F. E. radiodiagnòstic A1 20  
F. E. psiquiatria A1 20  
Metge de família E.A.P. A1 75  
Pediatre E.A.P. A1 50  
Odontòleg A1 14  
Enginyer d'aplicacions i sistemes A1 15  
Tècnic funció administrativa A1 10  
Infermer/a A2 289  
Administratiu C1 55  
Auxiliar d'infermeria C2 86  
Auxiliar administratiu C2 91  
Zelador AP 86  
Total 871  
  
  
  
  
Places oferides de naturalesa funcionarial  
  
Cossos i escales Grup   
professional Total places  
Metge de salut pública A1 21  
Veterinari de salut pública A1 26  
Infermer/a de salut pública A2 16  
Total 63  
  
  
  
Total places incloses en l'OPE 934